Sejas attēlu izmantošana identifikācijai nodrošinās lielāku saskaņotību starp SIS un ierosināto ES ieceļošanas/izceļošanas sistēmu, elektroniskajiem vārtiem un pašapkalpošanās iekārtām. Šī funkcija būs pieejama tikai regulārajās robežšķērsošanas vietās.

Gadījumos, kad pirkstu vai plaukstu nospiedumi nav pieejami, 22. panta 1. punkta b) apakšpunkts ļauj izmantot DNS profilus attiecībā uz pazudušām personām, kurām jānodrošina aizsardzība, īpaši bērniem. Šo funkciju var izmantot tikai tad, ja nav pirkstu nospiedumu, un tā būs pieejama tikai pilnvarotiem lietotājiem. Šis noteikums ļauj izmantot pazudušās personas/bērna vecāku vai brāļu un māsu DNS profilus, lai caur tiem dalībvalstu iestādes varētu identificēt un atrast konkrēto personu. Dalībvalstis jau apmainās ar šo informāciju operatīvā līmenī, apmainoties ar papildinformāciju. Šis priekšlikums veido minētās prakses tiesisko regulējumu, iekļaujot to SIS darbības un izmantošanas materiāltiesiskajā pamatā un izveidojot skaidras procedūras saistībā ar apstākļiem, kādos var izmantot šādus profilus.

Ierosinātie grozījumi ļaus izdot SIS brīdinājumus par nezināmām meklētām personām saistībā ar noziedzīgu nodarījumu, pamatojoties uz pirkstu vai plaukstu nospiedumiem (40. – 42. pants). Šādus brīdinājumus var izveidot, ja, piemēram, smaga nozieguma izdarīšanas vietā tiek konstatēti latenti pirkstu vai plaukstu nospiedumi un ir pamatoti iemesli aizdomām, ka pirkstu nospiedumi pieder minētā nozieguma izdarītājam. Piemēram, ja pirkstu nospiedumus atrod uz ieroča, kas izmantots nozieguma izdarīšanā, vai uz jebkura cita priekšmeta, ko izmantojis nozieguma izdarītājs tā izdarīšanas laikā. Šī jaunā brīdinājumu kategorija papildina Prīmes noteikumus, kas padara iespējamu valsts pirkstu nospiedumu identifikācijas sistēmu savienojamību. Izmantojot Prīmes mehānismu, dalībvalsts var iesniegt pieprasījumu, lai pārliecinātos, vai nozieguma izdarītājs, kuru pirkstu nospiedumi ir atrasti, ir zināms kādā citā dalībvalstī (parasti izmeklēšanas nolūkos). Izmantojot Prīmes mehānismu, personu var identificēt tikai tad, ja viņai citā dalībvalstī ir noņemti pirkstu nospiedumi saistībā ar kriminālu nodarījumu. Tādējādi pirmo reizi likumpārkāpēju nevar identificēt. Šajā priekšlikumā paredzētie jauninājumi, proti, nezināmu meklētu personu pirkstu nospiedumu glabāšana, ļaus nozieguma nezināma izdarītāja pirkstu nospiedumus augšuplādēt SIS, lai viņu varētu identificēt kā meklētu, ja viņš tiek konstatēts citā dalībvalstī. Šīs funkcijas izmantošanas priekšnoteikums ir tas, ka dalībvalstis vispirms ieskatās visos pieejamajos valsts un starptautiskos avotos, taču nav varējušas noteikt attiecīgās personas identitāti. Priekšlikumā ir iekļauti pietiekami aizsardzības pasākumi, lai nodrošinātu to, ka zem šīs kategorijas SIS glabā tikai tādu personu pirkstu nospiedumus, kuras nopietni tiek turētas aizdomās par smaga nozieguma vai teroristu nodarījuma izdarīšanu. Tādēļ šo jauno brīdinājumu kategoriju var atļaut izmantot tikai gadījumos, kad nezināms nozieguma izdarītājs rada ievērojamu apdraudējumu sabiedriskajai drošībai, kas attaisno šo nospiedumu salīdzināšanu ar ceļotāju pirkstu nospiedumiem, piemēram, lai novērstu, ka persona atstāj zonu bez iekšējo robežu kontroles.

Šis noteikums neļauj galalietotājiem ievadīt pirkstu nospiedumus šajā kategorijā, ja to saistība ar nozieguma izdarītāju nav nosakāma. Papildu nosacījums ir tāds, ka attiecīgās personas identitāti nevar noteikt, izmantojot jebkuru citu valsts, Eiropas vai starptautisko datubāzu, kurās uzglabā pirkstu nospiedumus. Ja šādi pirkstu nospiedumi tiek uzglabāti SIS, tos izmantos, lai identificētu personas, kuru identitāti nevar noskaidrot citos veidos. Ja šāda pārbaude noved pie iespējamas atbilstības, dalībvalstij būtu jāveic turpmākas pārbaudes ar attiecīgajiem pirkstu nospiedumiem, iespējams, iesaistot pirkstu nospiedumu ekspertus, lai noteiktu, vai persona ir SIS saglabāto pirkstu nospiedumu īpašnieks, un būtu jānoskaidro personas identitāte. Procedūras piemēro saskaņā ar valsts tiesību aktiem. Ja personu identificē SIS kā “nezināmu meklētu personu”, viņu, iespējams, var aizturēt.

Piekļuve SIS

Šajā apakšiedaļā aprakstīti jaunie elementi attiecībā uz kompetento valstu iestāžu un ES aģentūru (institucionālie lietotāji) tiesībām piekļūt SIS.

Valsts iestādes — imigrācijas iestādes

Lai pēc iespējas efektīvāk izmantotu SIS, priekšlikums nodrošina piekļuvi SIS valsts iestādēm, kas izskata un pieņem lēmumus par trešo valstu valstspiederīgo ieceļošanu un uzturēšanos dalībvalstu teritorijā un atgriešanu. Šis papildinājums ļauj ieskatīties SIS saistībā ar neatbilstīgajiem migrantiem, kuri nav pārbaudīti regulāro robežkontroļu laikā. Šis priekšlikums nodrošina vienādu attieksmi pret trešo valstu valstspiederīgajiem, kuri šķērso ārējās robežas regulārās robežšķērsošanas vietās (un tādējādi ir pakļauti pārbaudēm, kas piemērojamas trešo valstu valstspiederīgajiem ), un trešo valstu valstspiederīgajiem, kas neatbilstīgi ierodas Šengenas zonā.

Turklāt šis priekšlikums nodrošina, ka transportlīdzekļu, laivu un gaisa kuģu reģistrācijas iestādēm (44. pants) ir ierobežota piekļuve sistēmai, lai veiktu savus pienākumus, ar nosacījumu, ka tās ir valsts dienesti. Tas ļaus izvairīties no minēto satiksmes līdzekļu reģistrācijas, ja tie ir nozagti un tiek meklēti citā dalībvalstī. Attiecībā uz transportlīdzekļu reģistrācijas dienestiem šī iniciatīva nav jauna, jo to piekļuve SIS jau bija paredzēta Šengenas Konvencijas 102.a pantā un Regulā (EK) Nr. 1986/2006. Ievērojot to pašu loģiku, priekšlikums paredz laivu un gaisa kuģu reģistrācijas iestādēm piekļuvi SIS brīdinājumiem par laivām un gaisa kuģiem.

Institucionālie lietotāji

Eiropolam (46. Pants), Eurojust (47. pants) un Eiropas Robežu un krasta apsardzes aģentūrai – kā arī tās vienībām, tāda personāla vienībām, kas iesaistīts ar atgriešanu saistītu uzdevumu izpildē, un migrācijas pārvaldības atbalsta vienības dalībniekiem – (48. un 49. pants) ir piekļuve SIS un tām nepieciešamajiem SIS datiem. Ir ieviesti atbilstīgi aizsardzības pasākumi, lai nodrošinātu to, ka datus sistēmā pienācīgi aizsargā (tostarp arī 50. pantā paredzētie noteikumi, proti, prasība, ka šādas iestādes var piekļūt vienīgi tiem datiem, kas ir vajadzīgi to uzdevumu veikšanai).

Šīs izmaiņas paplašina Eiropola piekļuvi SIS, aptverot brīdinājumus par pazudušām personām un tādējādi nodrošinot, ka tas var pēc iespējas labāk izmantot sistēmu savu pienākumu veikšanā, un pievieno jaunus noteikumus, lai nodrošinātu, ka Eiropas Robežu un krasta apsardzes aģentūra un tās vienības var piekļūt sistēmai, veicot dažādas darbības saskaņā ar savām pilnvarām palīdzēt dalībvalstīm. Saistībā ar darbu, ko veic Augsta līmeņa ekspertu grupa jautājumos par informācijas sistēmām un sadarbspēju, un lai turpinātu stiprināt informācijas apmaiņu par terorismu, Komisija izvērtēs, vai Eiropolam būtu automātiski jāsaņem paziņojumi no SIS, kad tiek izveidots brīdinājums par darbību saistībā ar terorismu.

Turklāt saskaņā ar Komisijas priekšlikumu Eiropas Parlamenta un Padomes Regulai, ar ko izveido Eiropas ceļošanas informācijas un atļauju sistēmu (ETIAS), Eiropas robežu un krasta apsardzes aģentūras ETIAS centrālā vienība, izmantojot ETIAS, veiks meklēšanu SIS, lai pārliecinātos, vai uz trešās valsts valstspiederīgo, kurš iesniedz ceļošanas atļaujas pieteikumu, neattiecas SIS brīdinājums. Tālab ETIAS centrālajai vienībai arī būs pilna piekļuve SIS.

Konkrētas izmaiņas brīdinājumos

Saskaņā ar 26. pantu dalībvalstis var uz laiku apturēt brīdinājumus par apcietināšanu (ja notiek policijas operācija vai izmeklēšana), padarot tos uz ierobežotu laiku pieejamus SIRENE birojiem, bet ne darbiniekiem uz vietas. Šis noteikums palīdz izvairīties no situācijas, ka konfidenciālu policijas operāciju īpaši meklēta noziedznieka aizturēšanai apdraud policijas darbinieks, kurš nav iesaistīts konkrētajā lietā.

Priekšlikuma 32. un 33. pants paredz brīdinājumus par pazudušām personām. Izmaiņas šajos noteikumos ļauj izdot preventīvus brīdinājumus gadījumos, kad ir paaugstināts risks, ka viens no vecākiem var nolaupīt bērnu, un nodrošina precīzāku pazudušo personu brīdinājumu sadali par kategorijām. Vecāku veikta nolaupīšana bieži notiek ļoti plānotos apstākļos ar mērķi ātri atstāt dalībvalsti, kurā panākta vienošanās par aizgādību. Šie grozījumi novērš iespējamo nepilnību pašreizējos tiesību aktos, kas paredz, ka brīdinājumus par bērniem var izdot tikai tad, kad viņi jau ir pazuduši. Tas ļaus iestādēm dalībvalstīs norādīt īpašam riskam pakļautus bērnus. Šīs izmaiņas nozīmē, ka gadījumos, kad pastāv augsts nenovēršams risks, ka viens no vecākiem varētu nolaupīt bērnu, robežsardzes un tiesībaizsardzības iestāžu amatpersonas ir informētas par šo risku un varēs rūpīgāk pārbaudīt apstākļus, kad riskam pakļauts bērns dodas ceļojumā, nepieciešamības gadījumā aizturot bērnu aizsardzības nolūkos. SIRENE biroji nodrošinās papildinformāciju, tostarp tās kompetentās tiesu iestādes lēmumu, kas pieprasījusi brīdinājumu. SIRENE rokasgrāmatu attiecīgi pārskatīs. Šim brīdinājumam būs vajadzīgs attiecīgs tiesu iestāžu lēmums par aizgādības piešķiršanu tikai vienam no vecākiem. Papildu nosacījums ir tāds, ka pastāv nenovēršams nolaupīšanas risks. Brīdinājumus par pazudušiem bērniem automātiski atjauninās, lai attiecīgos gadījumos atspoguļotu faktu, ka viņi ir sasnieguši pilngadību.

Priekšlikuma 34. pants ļauj brīdinājumam pievienot datus par transportlīdzekļiem, ja ir skaidra norāde, ka tie ir saistīti ar meklēto personu.

Priekšlikuma 37. pantā ir ieviests jauns pārbaudes veids “izmeklēšanas pārbaude”. Tas ir īpaši paredzēts, lai atbalstītu pasākumus cīņā pret terorismu un smagiem noziegumiem. Tas ļauj iestādēm apturēt un nopratināt attiecīgo personu. Tā ir dziļāka pārbaude par pašreizējo diskrēto pārbaudi, bet neietver personas pārmeklēšanu un nevainagojas ar viņas aizturēšanu. Tomēr tā var sniegt pietiekamu informāciju, kas ļauj pieņemt lēmumu par turpmāku rīcību. Ir grozīts arī 36. pants, lai atspoguļotu šo papildu pārbaudes veidu.

Šis priekšlikums paredz, kas noteikums par SIS brīdinājumiem attiecas uz oficiālu dokumentu veidlapām un izdotiem personu apliecinošiem dokumentiem (36. pants) un transportlīdzekļiem, tostarp laivām un gaisa kuģiem (32., 34. pants), ja tie ir saistīti ar brīdinājumiem par personām, kas izdoti saskaņā ar šiem pantiem. Ir grozīts 37. pants, lai noteiktu darbības, kas jāveic, pamatojoties uz šiem brīdinājumiem. Tas ir darīts izmeklēšanas nolūkos, jo ļaus iestādēm risināt situācijas, kad vairākas personas izmanto autentiskus, bet savā starpā līdzīgus dokumentus, nebūdamas to likumīgās turētājas.

Priekšlikuma 38. pantā iekļauts paplašināts to priekšmetu saraksts, par kuriem var izdot brīdinājumu, pievienojot sarakstā viltotus dokumentus, transportlīdzekļus neatkarīgi no to piedziņas sistēmas (t. i., elektriskos, kā arī benzīna/dīzeļdegvielas utt.), viltotas banknotes, IT aprīkojumu un identificējamas transportlīdzekļu un rūpniecības iekārtu detaļas. Vairs nav iekļauti brīdinājumi par maksāšanas līdzekļiem, jo šo brīdinājumu efektivitāte bija ļoti zema un par tiem tikpat kā nav bijuši trāpījumi.